arnastofnun/IGC-2024 huggingface dataset:
Þingræður haldnar á Alþingi Íslendinga



Herra forseti. Enda þótt ég telji þessa upphæð allsendis ófullnægjandi til þess að bæta námsmönnum upp það geysilega tjón, sem þeir verða fyrir af völdum gengisfellingarinnar, tel ég, að hér sé um nokkra úrbót að ræða og megi á engan hátt minna vera heldur en hér er lagt til og segi því já.



Herra forseti. Ég met mikils nývakinn áhuga tillögumanna á fjárveitingum til borgarspítalans og ekki síður, ef sá áhugi stafar e.t.v. af þingsetu borgarstjóra, þegar fjárlagaafgreiðsla fer fram. En með tilvísun til þess, að með samkomulagi við heilbrmrh. og fjmrh. fékkst 100% hækkun á fjárveitingu til borgarspítala í fjárlagafrv. fyrir árið 1968, og með milligöngu þeirra fékkst einnig lánsfé, er svarar nú til 42 millj. kr. af skuld ríkissjóðs við borgarsjóð, og í trausti þess, að áherzla verði lögð á að ljúka greiðslum ríkissjóðs sem fyrst og að öðru leyti með skírskotun til samstöðu stuðningsmanna stjórnarinnar um afgreiðslu fjárlaga, segi ég nei.



Herra forseti. Í þessu máli var í umr. sérstaklega skírskotað til nýrra þm., og þess vegna langar mig til að segja, að tillöguflutningurinn minnir mig ofurlítið á ágætan prest hér austanfjalls, sem hneykslaðist á nágranna sínum og sagði: „Mikil dæmalaus skepna er hann Símon. Hann drekkur kogespritt.“ Síðan bætti hann við eftir stundarþögn: „Og svo er hann blóðnízkur á þetta.“ Og það verð ég að segja, að það er þessi seinni liður, sem ég hef á móti hjá hæstv. alþingisforsetum, en samt ætla ég að segja nei við till. í þeirri von, að forsetar bæti ráð sitt.



Herra forseti. Í þingsköpum Alþingis er ákvæði, sem mælir svo fyrir, að menn megi ekki greiða atkv. með fjárveitingum handa sjálfum sér. Nú við þessa atkvgr. hafa nokkrir menn, sem hér eiga sæti og sem hafa notið hlunninda hjá áfengisverzluninni, greitt atkv. gegn minni till. og þar með má segja með fríðindum handa sjálfum sér. Mér þykir líklegt, að hæstv. forseti hafi ekki munað eftir þessu ákvæði þingskapanna, þegar hann kvað upp úrskurð um till. að lokinni atkvgr., og þess vegna vil ég fara fram á það við hann, að hann telji saman mótatkv. þessara hlunnindamanna og dragi þau frá heildartölu mótatkv. og sjái þá, hver útkoman verður. Þetta skilst mér, að hljóti að vera í samræmi við ákvæði þingskapa, og eftir þeim ber að fara. Gæti þá farið svo, að till. teldist samþ. að réttum lögum.

Forseti (BF): Forseti vill taka fram út af aths. hv. 1. þm. Norðurl. v., að hann telur till. hans hvorki að formi til né efnislega þannig gerða, að hún falli undir 44. gr. laga um þingsköp Alþingis, og tekur þess vegna ekki tilmæli hv. þm. til greina.
Þingræður haldnar á Alþingi Íslendinga



Herra forseti. Frv. þetta er komið frá hv. Ed. og hlaut þar einróma samþykki. En meginefni þess er að breyta núgildandi lögum um Bjargráðasjóð Íslands eftir till., sem fram koma í grg. frv. frá svonefndri kalnefnd, sem hæstv. landbrh. skipaði hinn 8. ágúst s.l. Niðurstöður n. eru raktar mjög greinilega í grg. frv., eins og það var upphaflega flutt. En þar segir svo: „Nefndin leyfir sér að benda á, að nauðsynlegt sé að efla Bjargráðasjóð Íslands, til þess að hann geti staðið undir áföllum vegna uppskerubrests og annarrar óáranar. Ræddi n. þá hugmynd við forráðamenn bænda á fundum sínum í sumar og var henni vel tekið. Fyrir liggur frv. til l. um Bjargráðasjóð Íslands, samið af stjórnskipaðri n. samkv. þál. frá 1. apríl 1964. Frv. það var lagt fyrir búnaðarþing árið 1966, að tilhlutan landbrn. Búnaðarþing mælti með samþykkt frv. með nokkrum breytingum. Var frumvarpið ásamt brtt., með bréfi dags. 24. marz 1966, sent landbrn., félmrn. og Bjargráðasjóði Íslands. N. leggur til, að frv. þetta verði lagt fyrir Alþingi til samþykktar með þeim breytingum, sem búnaðarþing gerði við það, þó með eftirgreindum viðbótarbreytingum,“ eins og þar greinir. Og meginefni þessa frv. er að verða við þessum tilmælum nefndarinnar. Ég legg til, herra forseti, að frv. verði að lokinni þessari umr. vísað til hv. heilbr.- og félmn., en vil leggja áherzlu á það, að vegna framkvæmda á þeim nýju ákvæðum, sem frv. gerir ráð fyrir, væri mjög æskilegt, ef því yrði við komið, að frv. hlyti endanlega afgreiðslu fyrir þinghlé Alþingis.
Þingræður haldnar á Alþingi Íslendinga



Herra forseti. Frv. það, sem hér er til umr., hefur hlotið einróma afgreiðslu hv. Ed. nú fyrir skömmu. Hv. d. gerði á frv. nokkrar breytingar, sem fram koma á þskj. 163 og einnig á þskj. 167, skrifl. brtt., sem kom fram við 3. umr. málsins þar. Eins og ég sagði varð alger samstaða um afgreiðslu málsins, eftir að þær breytingar höfðu verið samþykktar, sem n. lagði einróma til. Ég get þess vegna hér miðað við þær umr., sem fram hafa farið um málið áður, verið mjög stuttorður og sleppt því að fara hér út í einstaka tölul. frv., nema sérstaklega verði eftir því óskað. En eins og ég tók fram í hv. Ed., voru þær tölur allar algerar áætlunartölur, enda mjög erfitt að áætla hér nokkrar bindandi tölur. Það er ávallt nokkrum vandkvæðum bundið að áætla með nokkurri nákvæmni, hvers virði birgðir útflutningsafurða eru á hverjum tíma, og þetta er þó jafnvel enn erfiðara nú en oftast áður vegna þeirrar óvissu, sem ríkir um verðlagsþróun á mörkuðum á næstu mánuðum vegna gengisbreytingar sterlingspundsins. Um þetta hefur þó verið reynt að gera áætlun, sem byggð er á því, sem vitað er um verðlag og sölu, og enn fremur byggt á upplýsingum um þær afurðir, sem þegar hafa verið fluttar út úr landinu fyrir gengislækkunina, en ekki voru greiddar þá. Mun ekki fjarri lagi eftir þeirri áætlun að meta andvirði birgðanna ásamt því, sem ógreitt var, um 1700 millj. kr., og er þá tekið tillit til þeirrar framleiðslu, sem áætluð er frá því, að gengisbreytingin var gerð og til áramóta. En með gengishagnaðinn af þeirri framleiðslu skal farið á sama hátt og með gengishagnaðinn af birgðunum. En það er ekki nóg að áætla verðmæti birgðanna og þess, sem flutt hefur verið út, en ógreitt var við gengisbreytinguna, því að ef á að áætla, hverjar tekjur geta runnið í gengishagnaðarsjóð, verður að taka tillit til þess, í hvaða gjaldeyri birgðirnar verða greiddar. Um þetta ríkir enn nokkur óvissa, en reynt hefur verið að gera um það áætlun, sem ég áðan minntist á, og sýnir hún, að ekki muni óvarlegt að reikna með, að heildarupphæðin, sem kemur sem gengishagnaður af þessum birgðum, gæti numið um 400 millj. kr. Eins og ég sagði áðan, skal ég stytta mál mitt svo sem kostur er og ekki fara nánar út í einstaka liði frv., en læt í ljós þá sömu ósk og ég gerði í hv. Ed., að frv. fái afgreiðslu, áður en Alþ. fer í jólahlé. Herra forseti. Ég geri það svo að till. minni, að frv. verði að lokinni þessari umr. vísað til 2. umr. og hv. sjútvn.
Þingræður haldnar á Alþingi Íslendinga

forseti (JR): Væntanlega verður þetta síðasti fundur hv. Ed. fyrir þinghlé. Ég vil því óska öllum hv. þdm. og vandamönnum þeirra gleðilegra jóla og farsældar á komandi ári og jafnframt öllu starfsliði Alþingis. Utanbæjarmönnum óska ég góðrar heimferðar og heimkomu og vona, að við hittumst hér öll heil að jólaleyfi liðnu.



Ég vil í nafni okkar þingdeildarmanna þakka hæstv. forseta hlýjar óskir í okkar garð. Um leið vil ég þakka honum fyrir lipra og réttláta fundarstjórn og ánægjulegt samstarf, það sem af er þessu þingi. Ég vil svo, og ég veit að ég mæli þar fyrir munn allra þingdeildarmanna, óska honum og hans fjölskyldu gleðilegra jóla og góðs og farsæls nýs árs. Megum við öll heil hittast aftur hér að jólaleyfi loknu. Ég vil biðja hv. þdm. að rísa úr sæti og taka undir þessi orð mín. - Þm. risu úr sætum.

Forseti (JR): Ég vil þakka hv. 3. þm. Norðurl. v. hlýjar árnaðaróskir til mín og fjölskyldu minnar og fyrir hlýleg orð í minn garð og fyrir undirtektir hv. þdm.
Þingræður haldnar á Alþingi Íslendinga



Herra forseti. Frv. það, sem hér um ræðir, er um heimild til handa siglingamálaráðherra til að veita Hans Samúelssyni stýrimannsskírteini á íslenzkum skipum skv. ákvæðum l. nr. 66 frá 17. júlí 1946 og að hann fullnægi siglingatíma einnig skv. þeim sömu lögum. Erindi þetta var sent, áður en frv. var flutt, skólastjóra Stýrimannaskólans til umsagnar og fylgir jákvæð umsögn hans sem fskj. með frv. Ég tel ekki ástæðu til þess að fara mörgum orðum um þetta frv. Efni þess er mjög einfalt og liggur ljóst fyrir, en hitt þykir mér ástæða til að biðja hv. þdm. að hugleiða, hvort sem það verður gert í sambandi við þetta mál eða síðar, að ástæða væri til að endurskoða þessi gömlu lagaákvæði, sem munu hafa gilt frá því nokkuð fyrir 1920, um að sérstaka lagaheimild þurfi til handa hverjum þeim aðila, sem vill komast hjá því að taka próf við íslenzka stýrimannaskólann, jafnvel þótt hann hafi jafngild próf annars staðar frá, svo sem eins og er um þann aðila, sem hér um ræðir. Þetta er ákaflega þungt í meðförum, svo ekki sé sterkara að orði kveðið, og fullkomin ástæða til þess að íhuga, hvort ekki ætti að endurskoða þetta lagaákvæði og binda það þá einhverjum skilyrðum, t.d. að leita yrði umsagnar tiltekinna aðila og jákvæð svör frá þeim að berast, til þess að slík réttindaveiting gæti farið fram. Ég minni á þetta hér, því að ég tel, að það komi mörgum þm. spánskt fyrir sjónir, þegar flytja þarf sérstök frv. um efni sem þetta, en skv. gildandi lagaákvæðum ber að gera það, og það hefur verið gert í þeim tilfellum, sem á hefur þurft að halda. Ég minni aðeins á þetta hér hv. þdm. til umhugsunar, en tel, að það sé fyllilega tímabært að endurskoða þessi lög eða þau ákvæði þeirra, sem gera ráð fyrir sérstakri lagasetningu vegna aðila, sem getur staðizt slíka rannsókn sem þá, sem hér hefur farið fram og ávallt er látin fara fram, því frv. eru yfirleitt ekki flutt, nema jákvæð svör hafi borizt frá hlutaðeigandi aðila, þ.e.a.s. Stýrimannaskóla Íslands. Herra forseti. Ég sé ekki ástæðu til að fjölyrða frekar um þetta frv., en legg til, að því verði að lokinni þessari umr. vísað til 2. umr. og hv. sjútvn.
Þingræður haldnar á Alþingi Íslendinga

Forseti (BF): Svo hljóðandi bréf hefur borizt: „Reykjavík, 24. jan. 1968. Bjartmar Guðmundsson, 11. landsk. þm., hefur ritað mér á þessa leið: „Þar sem ég get ekki sinnt þingstörfum næstu vikur vegna veikinda, leyfi ég mér að biðja um fjarvistarleyfi og með skírskotun til 138. gr. l. um kosningar til Alþingis að óska þess, að 1. varamaður landsk. þm. Sjálfstfl., Eyjólfur Konráð Jónsson hrl., taki sæti á Alþingi í forföllum mínum.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Sigurður Bjarnason, forseti neðri deildar. Til forseta sameinaðs Alþingis.“ Eyjólfur Konráð Jónsson hrl. hefur ekki áður átt sæti á Alþingi, og þarf að fara fram rannsókn á kjörbréfi hans. Vil ég biðja hv. kjörbréfanefnd að taka kjörbréfið til rannsóknar. Á meðan verður gert fundarhlé. - Fundarhlé.



Herra forseti. Kjörbréfanefnd hefur athugað kjörbréf Eyjólfs Konráðs Jónssonar ritstjóra sem landsk. varaþm. Sjálfstfl. Hefur n. ekkert fundið athugavert við kjörbréfið og leggur til, að kosningin verði tekin gild og að kjörbréfið verði samþykkt.
Þingræður haldnar á Alþingi Íslendinga

Forseti (BF): Svo hljóðandi bréf hefur borizt: „Reykjavík, 31. jan. 1968. Birgir Kjaran, 7. þm. Reykv., hefur ritað mér á þessa leið: „Þar eð ég er á förum til útlanda sem fararstjóri íslenzku þátttakendanna í vetrarólympíuleikunum í Grenoble og verð fjarverandi næstu vikur, leyfi ég mér að biðja um fjarvistarleyfi og með skírskotun til 138. gr. l. um kosningar til Alþingis að óska þess, að þar sem 1. varamaður Sjálfstfl. í Reykjavík, Geir Hallgrímsson borgarstjóri, dvelst erlendis, taki 2. varamaður Sjálfstfl. í Reykjavík, Þorsteinn Gíslason skipstjóri, sæti mitt á Alþingi, meðan ég verð fjarverandi.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Sigurður Bjarnason, forseti neðri deildar. Til forseta sameinaðs Alþingis.“ Kjörbréf til handa Þorsteini Gíslasyni liggur hér fyrir, og vil ég leyfa mér að biðja hv. kjörbréfanefnd að taka kjörbréfið til rannsóknar. Á meðan verður gert fundarhlé. - Fundarhlé.



Herra forseti. Kjörbréfanefnd hefur fjallað um kjörbréf Þorsteins Gíslasonar skipstjóra, 2. varaþm. Sjálfstfl. í Reykjavíkurkjördæmi, og mælir einróma með samþykkt þess. Eins og fram kom í bréfi hæstv. forseta Nd., sem lesið var hér áðan, dvelst 1. varaþm. Sjálfstfl. í Reykjavík erlendis um þessar mundir og getur ekki að þessu sinni tekið sæti á Alþingi. Ég leyfi mér því, herra forseti, að leggja til fyrir hönd n., að kjörbréf Þorsteins Gíslasonar skipstjóra verði samþ. og kosning hans sem 2. varaþm. Sjálfstfl. í Reykjavíkurkjördæmi gild tekin.
Þingræður haldnar á Alþingi Íslendinga

Forseti (BF): Svo hljóðandi bréf hefur borizt: „Reykjavík, 9. febr. 1968. Magnús Kjartansson, 6. þm. Reykv., hefur ritað mér á þessa leið: „Þar sem ég er á förum til útlanda til þess að sitja þing Norðurlandaráðs og mun því ekki geta sótt þingfundi næstu tvær vikur, leyfi ég mér að biðja um fjarvistarleyfi og með skírskotun til 138. gr. l. um kosningar til Alþingis að óska þess, að 1. varamaður Alþb. í Reykjavík, Jón Snorri Þorleifsson trésmiður, taki sæti á Alþ. í fjarveru minni.“ Þetta er yður, herra forseti, hér með tilkynnt með ósk um að þér látið fram fara í sameinuðu þingi rannsókn á kjörbréfi varamanns. Sigurður Bjarnason, forseti neðri deildar. Til forseta sameinaðs Alþingis.“ Fyrir liggur kjörbréf Jóns Snorra Þorleifssonar trésmiðs, gefið út af yfirkjörstjórn Reykjavíkurkjördæmis. Vil ég leyfa mér að biðja hv. kjörbréfanefnd að taka það til rannsóknar. Á meðan verður gert fundarhlé. - Fundarhlé.



Herra forseti. Kjörbréfanefnd hefur komið saman og athugað kjörbréf Jóns Snorra Þorleifssonar, sem er 1. varaþm. Alþb. í Reykjavíkurkjördæmi. N. hefur ekkert fundið athugavert við kjörbréfið og leggur einróma til, að það verði samþ. og kosningin tekin gild.
Þingræður haldnar á Alþingi Íslendinga

Forseti (BF): Svo hljóðandi bréf hefur borizt: „Reykjavík, 12. febr. 1968. Matthías Á. Mathiesen, 1. þm. Reykn., hefur í dag ritað mér á þessa leið: „Þar sem ég er á förum til útlanda til þess að sitja þing Norðurlandaráðs og mun því ekki geta sótt þingfundi næstu tvær vikur, leyfi ég mér að biðja um fjarvistarleyfi og með skírskotun til 138. gr. l. um kosningar til Alþingis að óska þess, að vegna veikinda 1. varamanns taki 2. varamaður Sjálfstfl. í Reykjaneskjördæmi, Oddur Andrésson bóndi, sæti á Alþ. í fjarveru minni.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Sigurður Bjarnason, forseti neðri deildar. Til forseta sameinaðs Alþingis.“ Kjörbréf Odds Andréssonar bónda, Neðra-Hálsi, Kjósarhreppi, útgefið af yfirkjörstjórn Reykjaneskjördæmis, liggur hér fyrir, og vil ég biðja hv. kjörbréfanefnd að taka kjörbréfið til rannsóknar. Á meðan verður gert stutt fundarhlé. - Fundarhlé.



Herra forseti. Kjörbréfanefnd hefur athugað kjörbréf Odds Andréssonar bónda á Neðra-Hálsi, 2. varaþm. Sjálfstfl. í Reykjaneskjördæmi, og mælir einróma með samþykkt þess. Eins og fram kom í bréfi hæstv. forseta Nd., er 1. varaþm. Sjálfstfl. í þessu kjördæmi veikur og getur ekki af þeim sökum tekið nú sæti á Alþ. Ég leyfi mér því, herra forseti, að leggja til fyrir hönd n., að kjörbréf Odds Andréssonar verði samþ. og kosning hans gild tekin sem 2. varaþm. Sjálfstfl. í Reykjaneskjördæmi.
Þingræður haldnar á Alþingi Íslendinga

Forseti (BF): Svo hljóðandi bréf hefur borizt: „Reykjavík, 4. marz 1968. Karl Guðjónsson, 6. þm. Sunnl., hefur ritað mér á þessa leið: „Þar sem ég get ekki sinnt þingstörfum næstu vikur vegna sérstakra anna, leyfi ég mér að biðja um fjarvistarleyfi og með skírskotun til 138. gr. l. um kosningar til Alþ. að óska þess, að vegna forfalla 1. og 2. varamanns taki 3. varamaður Alþb. í Suðurlandskjördæmi, Jónas Magnússon bóndi, sæti á Alþ. í fjarveru minni.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Jónas G. Rafnar, forseti efri deildar. Til forseta sameinaðs Alþingis.“ Þessu bréfi fylgir svo hljóðandi símskeyti: „Sökum annríkis get ég ekki tekið sæti á Alþ. og óska eftir, að næsti varamaður taki sæti í minn stað. Björgvin Salómonsson.“ Og enn fremur svo hljóðandi símskeyti: „Með því að ég get ekki sökum annríkis tekið sæti á Alþingi, mælist ég til þess, að næsti varamaður Alþb. taki sæti mitt. Jóhannes Helgason, Hvammi.“ Og loks fylgir bréfinu kjörbréf Jónasar Magnússonar bónda, Strandarhöfði, Vestur-Landeyjum, útgefið af yfirkjörstjórn Suðurlandskjördæmis. Rannsókn þarf að fara fram á kjörbréfi varamanns, og vil ég biðja kjörbréfanefnd að taka það til rannsóknar. Á meðan verður gert fundarhlé. - Fundarhlé.



Herra forseti. Kjörbréfanefnd hefur haft til meðferðar bréf það, sem hér var áður upp lesið frá forseta Ed., vegna fjarvista Karls Guðjónssonar, 6. þm. Sunnl., ásamt skeytum frá 1. og 2. varaþm. á lista Alþb. í Suðurlandskjördæmi svo og kjörbréfi útgefnu til handa Jónasi Magnússyni bónda að Strandarhöfði, Vestur-Landeyjum, Rangárvallasýslu, sem 3. varaþm. Alþb. í Suðurlandskjördæmi. Kjörbréfanefnd vill benda á, að kjörbréfið er aðeins undirritað af einum yfirkjörstjórnarmanni, en það kom fram í skýrslum, að hér er um að ræða 3. varaþm. og sá, er undirritar kjörbréfið, er oddviti yfirkjörstjórnar, Freymóður Þorsteinsson. Kjörbréfanefnd leggur til, að kosningin verði tekin gild og kjörbréfið samþ.
Þingræður haldnar á Alþingi Íslendinga

Forseti (BF): Svo hljóðandi bréf hefur borizt: „Reykjavík, 16. marz 1968. Pálmi Jónsson, 4. þm. Norðurl. v., hefur í dag sent mér svo hljóðandi símskeyti: „Vegna sérstakra anna heima fyrir get ég ekki sinnt þingstörfum næstu vikur. Ég leyfi mér því að biðja um fjarvistarleyfi og með skírskotun til 138. gr. l. um kosningar til Alþingis að óska þess, að 1. varamaður Sjálfstfl. í Norðurl. v., Eyjólfur Konráð Jónsson ritstjóri, taki sæti á Alþ. í fjarveru minni.“ Þetta er yður, herra forseti, hér með tilkynnt með ósk um, að þér látið fram fara í sameinuðu þingi rannsókn á kjörbréfi varamanns. Matthías Á. Mathiesen, forseti neðri deildar. Til forseta sameinaðs Alþingis.“ Fyrir liggur kjörbréf Eyjólfs Konráðs Jónssonar, 1. varamanns Sjálfstfl. í Norðurl. v., útgefið af yfirkjörstjórn Norðurl. v. Varaþm. hefur að vísu áður mætt á þinginu sem landsk. þm., en ekki áður mætt sem kjördæmiskjörinn varaþm. Þarf því að fara fram rannsókn á kjörbréfinu. Leyfi ég mér að biðja hv. kjörbréfanefnd að taka kjörbréfið til rannsóknar. Á meðan verður gert fundarhlé. Fundarhlé.



Herra forseti. Kjörbréfanefnd hefur haft til athugunar kjörbréf Eyjólfs Konráðs Jónssonar ritstjóra, Reykjavík, 1. varaþm. Sjálfstfl. í Norðurl. v., en eins og kom fram í skeyti, sem forseti las hér upp áðan, hefur Pálmi Jónsson, 4, þm. Norðurl. v., óskað eftir því, að varaþm. tæki sæti hans hér á Alþ. Kjörbréfanefnd mælir með því, að kosningin verði tekin gild og kjörbréfið samþ.
Þingræður haldnar á Alþingi Íslendinga



Herra forseti. Hv. 3. þm. Austf. bað mig að mæla fyrir þessu nál. landbn., ef hann yrði ekki kominn til fundar í tæka tíð. Ég get haft um það fá orð. Eftir því sem fram kemur í nál., hefur n. rætt þetta mál á nokkrum fundum. Hún hefur fengið um það umsögn Búnaðarþings, sem mælti með samþykkt frv. með nokkrum breyt. Síðan hafði n. samráð við Pétur Gunnarsson, forstjóra, sem hafði unnið að undirbúningi málsins fyrir landbrn., og leggur til, að frv. verði samþykkt með tveimur minni háttar breyt., sem hér liggja fyrir á þskj. 464. Það var sem sé einróma afgreiðsla í landbn. á þessu máli og á þennan hátt.
Þingræður haldnar á Alþingi Íslendinga



Herra forseti. Iðnn. leggur samhljóða til, að frv. verði samþykkt.



Herra forseti. Menntmn. er sammála um að mæla með því, að frv. þetta um Félagsstofnun stúdenta við Háskóla Íslands verði samþ. með einni breytingu. Breytingin á þskj. 505 er við 3. gr. í frv. segir svo, að fulltrúar háskólaráðs og stúdentaráðs í stjórn hinnar nýju stofnunar skuli tilnefndir, en í grg. með frv. má sjá, að þar er gert ráð fyrir, að fulltrúar þessir skuli kosnir. Brtt. er á þá lund, að í stað þess, að þessir menn séu tilnefndir, skuli þeir vera kosnir af stúdentaráði og háskólaráði. Með þessari breytingu leggjum við til, að frv. verði samþ. Ég vil geta þess, að menntmn. hefur borizt bréf frá stúdentaráði Háskóla Íslands, þar sem stjórn þess kemur því á framfæri, að mikið starf hafi verið lagt af mörkum til þess, að frv. um Félagsstofnun stúdenta við Háskóla Íslands nái fram að ganga á því þingi, sem nú situr. Háskólastúdentar binda vonir við stofnun þessa, eins og fram kemur í grg. frv. Það er því einlæg ósk stjórnar stúdentaráðs að menntmn. afgreiði frv. og tryggi skjóta og farsæla afgreiðslu þess í Nd.



Herra forseti. Menntmn. leggur til, að frv. verði samþykkt.



Herra forseti. Heilbr.- og félmn. hefur fjallað um þetta mál og samþykkt á fundi sínum 8. marz s. l. að mæla einróma með samþykkt þess.
Þingræður haldnar á Alþingi Íslendinga



Herra forseti. Frv. þetta er borið fram af þm. Austurl., þeim er sæti eiga í hv. Nd., og hefur nú hlotið afgreiðslu í þeirri þd., en við allir þm. Austurl. höfðum samráð um undirbúning málsins og flutning þess, svo að með þeim hætti stend ég að þessu máli ásamt samþingsmönnum mínum. Þegar Eskifjörður var gerður að sérstöku sveitarfélagi fyrir rúmum 60 árum, þá var það mjög takmarkað landrými, sem því sveitarfélagi var ákveðið. Síðan hefur fólksfjöldi í Eskifjarðarkauptúni vaxið að miklum mun og þörf fyrir aukið athafnasvæði fer sívaxandi í kauptúninu. M. a. er nú svo háttað, að unnið er að nýrri hafnargerð og eins og mörkum þessara hreppa er nú fyrir komið, þá verður hluti af nauðsynlegum hafnarmannvirkjum utan hreppamarka Eskifjarðar. Leitað hefur verið samninga milli sveitarstjórnanna, sem hér eiga hlut að máli, um breytingar á hreppamörkunum, en samkomulag þeirra á milli hefur ekki tekizt. Þetta leiddi til þess, að hreppsnefnd Eskifjarðar leitaði til okkar þm. Austurl. um það, að við beittum okkur fyrir því, að sett yrði löggjöf um þetta mál, og af þeim ástæðum er frv. þetta fram borið. Þetta mál hefur nú, eins og ég tók fram, fengið athugun og afgreiðslu í hv. Nd. og við, sem stöndum að flutningi málsins, höfum einnig haft samráð við sveitarstjórnirnar eftir að þetta mál kom fram, og ég tel, að málið sé nú í því formi, eins og það kemur frá hv. Nd., að báðir hlutaðeigandi aðilar geti eftir atvikum sætt sig við þessa málsmeðferð. Ég vil því leggja ríka áherzlu á, að þessi hv. þd. greiði fyrir afgreiðslu málsins. Ég legg til, að málinu verði vísað til hv. heilbr.- og félmn. og ber jafnframt fram þau tilmæli til n., að hún hagi athugun málsins svo, að tryggt sé, að það geti fengið fullnaðarafgreiðslu áður en þessu þingi lýkur.